*****

ΚΑΝΟΝΙΣΜΟΣ (ΕΟΚ) αριθ. 3318/85 ΤΗΣ ΕΠΙΤΡΟΠΗΣ

της 27ης Νοεμβρίου 1985

σχετικά με την ακύρωση και την ανάκληση της άδειας μεταποίησης υπό τελωνειακό έλεγχο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2763/83 του Συμβουλίου της 26ης Σεπτεμβρίου 1983 σχετικά με το καθεστώς που επιτρέπει τη μεταποίηση εμπορευμάτων υπό τελωνειακό έλεγχο πριν να τεθούν σε ελεύθερη κυκλοφορία (1), και ιδίως το άρθρο 6,

Εκτιμώντας:

ότι το άρθρο 6 του κανονισμού (ΕΟΚ) αριθ. 2763/83 ορίζει ότι οι περιπτώσεις κατά τις οποίες η άδεια ανακαλείται ή πρέπει να θεωρείται ως τελείως άκυρη καθορίζονται σύμφωνα με τη διαδικασία που ορίζεται στο άρθρο 28 παράγραφοι 2 και 3 της οδηγίας 69/73/ΕΟΚ του Συμβουλίου (2)· ότι, κατά συνέπεια, πρέπει να προσδιοριστούν οι περιπτώσεις κατά τις οποίες η εγκυρότητα μιας άδειας επηρεάζεται για λόγους που αφορούν ειδικά το καθεστώς μεταποίησης υπό τελωνειακό έλεγχο·

ότι οι λόγοι αυτοί αφορούν, αφενός, όρους που διέπουν την έκδοση της άδειας στα πλαίσια αυτού του καθεστώτος και, αφετέρου, τη μη τήρηση των υποχρεώσεων που απορρέουν από το εν λόγω καθεστώς·

ότι πρέπει να προσδιοριστεί η αναδρομική ή μη ισχύς ή η μεταγενέστερη έναρξη εφαρμογής της απόφασης περί μη ισχύος της άδειας, κυρίως ανάλογα με το βαθμό ευθύνης του κατόχου της άδειας, όσον αφορά τη χορήγηση της άδειας αυτής ή τη μη τήρηση των όρων χρησιμοποίησής της·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Καθεστώτων Τελειοποίησης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η άδεια ακυρώνεται αν έχει εκδοθεί βάσει ανακριβών ή ελλιπών στοιχείων, που υποβλήθηκαν από τον αιτούντα, από τη στιγμή που:

α) γνώριζε ή έπρεπε λογικά να γνωρίζει ότι τα στοιχεία αυτά είναι ανακριβή ή ελλιπή, και

β) η άδεια δεν θα του είχε χορηγηθεί με βάση ακριβή και πλήρη στοιχεία.

Η ακύρωση επέρχεται με απόφαση της τελωνειακής αρχής που κοινοποιείται στον δικαιούχο της άδειας.

Η ακύρωση ισχύει από την ημερομηνία χορήγησης της άδειας.

Άρθρο 2

1. Η άδεια ανακαλείται σε περιπτώσεις άλλες από αυτές που προβλέπονται στο άρθρο 1 όταν:

α) ένας όρος που προβλέπεται για την έκδοσή της δεν πληρούται ή δεν πληρούται πλέον, ή

β) ο κάτοχος της άδειας δεν συμμορφώνεται με υποχρέωση που υπέχει στο πλαίσιο του καθεστώτος.

Εντούτοις, η τελωνειακή αρχή μπορεί να μην ανακαλέσει την άδεια όταν:

- ο κάτοχός της συμμορφώνεται με τις υποχρεώσεις του, μέσα σε προθεσμία που μπορεί να ορίσει η αρμόδια τελωνειακή αρχή, ή

- όταν η παράλειψή του να τηρήσει μια υποχρέωση δεν έχει καμιά σοβαρή επίπτωση, σε σχέση με τη σωστή λειτουργία του καθεστώτος.

2. Η ανάκληση επέρχεται με απόφαση της τελωνειακής αρχής που κοινοποείται στον δικαιούχο της άδειας.

Άρθρο 3

1. Η ανάκληση που αναφέρεται στο άρθρο 2 ισχύει από την ημερομηνία κοινοποίησής της.

Εντούτοις, η τελωνειακή αρχή μπορεί:

α) σε εξαιρετικές περιπτώσεις, στο μέτρο που το απαιτεί η προστασία αιτιολογημένου συμφέροντος του κατόχου της άδειας να μεταθέσει την έναρξη ισχύος της ανάκλησης σε μεταγενέστερη ημερομηνία·

β) ν' αποφασίσει ότι η ανάκληση θα ισχύει από την ημερομηνία που η τελωνειακή αρχή διαπίστωσε, ότι πραγματοποιήθηκε η παράλειψη.

2. Η ανάκληση δεν επηρεάζει τα εμπορεύματα τα οποία, κατά τη στιγμή που αυτή τίθεται σε ισχύ, βρίσκονταν ήδη υπό το συγκεκριμένο καθεστώς, δυνάμει της άδειας που ανακαλείται.

Εντούτοις, η τελωνειακή αρχή μπορεί να απαιτήσει να αχθούν τα εμπορεύματα αυτά, σε προθεσμία που καθορίζει η ίδια, σε έναν από τους προορισμούς που προβλέπονται στο άρθρο 10 του κανονισμού (ΕΟΚ) αριθ. 2763/83.

Άρθρο 4

Ο παρών κανονισμός εφαρμόζεται με την επιφύλαξη των διατάξεων που αφορούν την τροποποίηση της άδειας.

Άρθρο 5

Ο παρών κανονισμός εφαρμόζεται με την επιφύλαξη των εθνικών διατάξεων, σύμφωνα με τις οποίες μια άδεια δεν ισχύει ή παύει να ισχύει για λόγους που είναι ανεξάρτητοι από το καθεστώς μεταποίησης υπό τελωνειακό έλεγχο.

Άρθρο 6

Ο παρών κανονισμός αρχίζει να ισχύει την 1η Ιουλίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Νοεμβρίου 1985.

Για την Επιτροπή

COCKFIELD

Αντιπρόεδρος

(1) ΕΕ αριθ. L 272 της 5. 10. 1983, σ. 1.

(2) ΕΕ αριθ. L 58 της 8. 3. 1969, σ. 1.